गंदी चड्डी क्यों पहनते हैं मर्द?

इमेज स्रोत, AFP

आख़िर महिलाएं पुरुषों के मुक़ाबले ज़्यादा साफ़ क्यों रहती हैं? अब यह कोई रहस्य नहीं रहा.

इंटरनेट मार्केट रिसर्च पोर्टल YouGov के मुताबिक़ 93 फ़ीसदी महिलाएं एक बार अंडरवियर पहनने के बाद धोती हैं, लेकिन 18 फ़ीसदी पुरुष बिना धोए ही एक ही अंडरवियर कई बार पहनते हैं.

पोर्टल के सर्वे में कई पुरुषों ने इस बात को क़बूला है कि वो एक ही अंडरवियर कई दिन तक पहने रहते हैं.

महिलाओं ने सर्वे के रिज़ल्ट पर कहा, "मर्दों की इस आदत के बारे में जानकर बड़ी घिन आती है."

सर्वे से जुड़ी रोचक बातें

सर्वे में दावा किया गया है कि पुरुष महिलाओं के मुक़ाबले ज़्यादा गंदे रहते हैं.

पुरुष एक ही बेडशीट को बिना धोए चार हफ्तों तक इस्तेमाल करते हैं.

महिलाएं तीन हफ्तों तक ही एक ही बेडशीट उपयोग में लाती हैं .

मर्दों के डेस्क पर महिलाओं के मुक़ाबले 10 फ़ीसदी ज़्यादा बैक्टीरिया होते हैं.

78 फ़ीसदी महिलाएं हाथ धोने के लिए साबुन का इस्तेमाल करती हैं, लेकिन 50 फ़ीसदी पुरुष ही ऐसा करते हैं.

आख़िर ऐसा क्यों है?

दर्शनशास्त्र की प्रोफ़ेसर शरीन क्लफ़ का कहना है कि ऐसा बच्चों के साथ घरों में अलग-अलग व्यवहार के कारण है. उन्होंने कहा कि बच्चों की तुलना में बच्चियों के कपड़े ज़्यादा बदले जाते हैं.

इमेज स्रोत, You Gov

प्रोफ़ेसर क्लफ़ ने कहा कि लड़कियां लड़कों की तरह खेल में हिस्सा नहीं लेती हैं. माता-पिता लड़कियों के साथ घरों में ही ज़्यादा खेलते हैं. इसका मतलब यह हुआ कि बच्चियां बच्चों की तुलना में ज़्यादा साफ़ रहती हैं. ऐसी आदतें उम्र बढ़ने के साथ भी बनी रहती हैं.

इस सर्वे को लेकर महिलाओं का कहना है कि उन्हें बच्चों की परवरिश के वक़्त इसका ख़्याल रखना चाहिए. यदि आप भी सोचते हैं महिलाओं की तुलना में पुरुष ज़्यादा गंदे रहते हैं तो इस रिपोर्ट को लोगों से साझा कीजिए.